Vruntlike grote to voren gescreven und wes ik gudes vormach to juwer beheglicheit. Ersamen, leven vrundes. Ik bidde juwe erwerdicheit lefliken, dat gi wol wellen doen und siit dessem jegenwardigen brefwiser Niklas Mortte behulplik dat eme wederfaren moge also vele, also juwe recht utwiset, mit Hans Kumpen umme eine Schwedische last roggen, de he mi lange schuldich is gewest, dat dessen ergenanten brefwiser de roggen van Hans mochte warden, und wellet eme ok behulplik sin umme sin eigen werf, dat he mit Stoppesake heft to donde, umme miner bede wellen; dat wil ik gerne vruntliken kegen juwer erwerdigen vorsichticheit alle wege vorschulden, wor ik mit gelik kan und mach. Gode almechtige siit befolen to ewigen seligen tiden. Gescreven to Wiborch des middewekens na sunte Jakopes dage. Bi mi Kersten Niclisson, ritter. Adress: Den ersamen, vorsichtigen luden, borgermestere und radmen to Revel, kome desse bref, etc.